สวัสดีครับ ผมขออนุญาตแจ้งว่าชุมชนได้รับความเดือดร้อนจากการก่อสร้างอาคารขนาดใหญ่ ที่มีการทำเอกสาร EIA และ Monitor อันอาจเป็นเท็จ

พื้นที่ช่วงถนนวุฒากาศ บริเวณซอยวุฒากาศ 5 - 9 มีการก่อสร้างคอนโดมิเนียม
และเกิดปัญหากรณีพิพาทกับชุมชนวุฒากาศ ซอย 5 มาตั้งแต่เดือน ต.ค. 2563 เนื่องจากบ้านของชุมชนเกิดการแยกและทรุดตัวจำนวน 4 หลัง ทว่า ชุมชนต้องรับผิดชอบค่าเสียหายในการซ่อมแซมเอง เนื่องจากโครงการยืนยันว่าความเสียหายนั้นไม่ได้เกิดจากโครงการ
(แม้จะต่อสู้อย่างเต็มที่แล้ว แน่นอนว่าชุมชนไม่สามารถโต้เถียงอะไรได้ เนื่องจากไม่มีความรู้เรื่องทฤษฏีการก่อสร้างและข้อกฎหมาย โครงการแจ้งว่าจะมอบค่าช่วยเหลือเพื่อคุณธรรม 4 แสนบาท และให้จบความ ชุมชนจึงไม่สามารถยินยอมได้ เพราะแค่การซ่อมแซมฐานราก ก็ใช้งบประมาณไปเกือบ 3 ล้านบาทแล้ว ยังไม่นับงานสถาปัตย์อื่น ๆ
สุดท้ายแล้ว ด้วยชุมชนเกรงว่าบ้านจะพังทลายลงมาเนื่องจากความเสียหายที่เพิ่มมากขึ้นทุกวัน และความเสียหายเริ่มลุกลามยังบ้านข้างเคียง ชุมชนจึงต้องยินยอมเสียค่าซ่อมแซมด้วยตนเอง)

ต่อมา ชุมชนพบว่ามีการทำ EIA อย่างไม่ถูกต้อง ไม่ปฏิบัติตามเอกสาร EIA และยังยื่นเอกสาร Monitor อันเป็นเท็จต่อหน่วยงานภาครัฐ
ซึ่งชุมชนมีหลักฐานอย่างชัดเจน ชุมชนได้พยายามส่งหลักฐานและการร้องเรียนไปยังหลายหน่วยงาน
ไม่ว่าจะเป็น เขตธนบบุรี/ ก.ท.ม. / ส.ผ. / ค.ช.ก. / ส.น.ย. ตั้งแต่โครงการยังไม่แล้วเสร็จ
จนปัจจุบัน โครงการได้เอกสาร อ.6 และส่งมอบห้องให้แก่ลูกค้าแล้ว
ชุมชนก็ยังไม่มีความคืบหน้าอย่างชัดเจน
ได้รับเรื่องแค่ว่ากำลังส่งเรื่องเข้า ค.ช.ก. เพื่อพิจารณา

ชุมชนจะขอเข้าพบ ค.ช.ก. เพื่อขอชี้แจง ก็ทำได้ยากยิ่ง
ต้องผ่านการพิจารณาจากสำนักเลขาฯ และยังให้เข้าพบเพียง 15 นาที
ซึ่งแน่นอนว่าไม่เพียงพอ

อีกทั้งโครงการฯ กำลังจะก่อสร้างโครงการที่สองและสาม ติดกับโครงการที่ยังมีกรณีพิพาทกับชุมชน ซึ่งแน่นอนว่าชุมชนไม่มั่นใจในความโปร่งใสของการดำเนินการขอ EIA

จึงต้องการให้ท่านผู้ว่าราชการกรุงเทพมหานครซึ่งมีหน้าที่โดยตำแหน่งเป็นประธาน ค.ช.ก. ได้โปรดอนุญาตให้ตัวแทนชุมชนเข้าชี้แจงปัญหา โดยมีท่านผู้ว่าฯ เป็นประธานการประชุมด้วย เพื่อให้ความเป็นธรรมกรณีโครงการก่อสร้างส่งเอกสาร EIA และ Monitor อันเป็นเท็จแก่ชุมชน
ชุมชนต้องทนกับบ้านที่ทรุดเอียงมากว่า 2 ปี ขอท่านผู้ว่าฯ โปรดกรุณาให้โอกาสและความเป็นธรรมกรณีการเอารัดเอาเปรียบจากโครงการก่อสร้างแก่ชุมชนด้วย

(จากการประชุมเมื่อวันที่ 10 ต.ค. 2564 กับท่านสิทธิชัย ปิติสินชูชัย ผู้อำนวยการกลุ่มงานประสานการติดตามตรวจสอบ ของ ส.ผ. เป็นประธานการประชุม ซึ่งเป็นการประชุมกับผู้บริการจาก ส.ผ. / บริษัทผู้จัดทำเอกสารทั้งสองบริษัท / ตัวแทนชุมชน

แม้จะใช้เวลาไปกว่า 4 ชั่วโมงและทั้งสองบริษัทไม่สามารถตอบหรือชี้แจงใด ๆ ให้กับที่ประชุมได้เลย มีหนึ่งในสองบริษัทยอมรับความผิดพลาดในการทำเอกสารเสียด้วยซ้ำ ก็ยังไม่สามารถมีบทลงโทษหรืออื่นใดจนถึงปัจจุบัน แม้ความผิดจะประจักษ์ชัดเพียงนี้ก็ตาม)